CELEX: 62021CN0601
Language: lv
Date: 2021-09-28 00:00:00
Title: Lieta C-601/21: Prasība, kas celta 2021. gada 28. septembrī – Eiropas Komisija/Polijas Republika

6.12.2021   
            
            
               LV
            
            
               Eiropas Savienības Oficiālais Vēstnesis
            
            
               C 490/23
            
         
      Prasība, kas celta 2021. gada 28. septembrī – Eiropas Komisija/Polijas Republika
      (Lieta C-601/21)
      (2021/C 490/24)
      Tiesvedības valoda – poļu
      
         Lietas dalībnieki
      
      
         Prasītāja: Eiropas Komisija (pārstāvji: A. Stobiecka-Kuik, G. Wils, P. Ondrůšek)
      
         Atbildētāja: Polijas Republika
      
         Prasītājas prasījumi
      
      
                  —
               
               
                  atzīt, ka, pieņemot Direktīvā 2014/24/ES par publisko iepirkumu (1) neparedzētus izņēmumus attiecībā uz dažu dokumentu, iespieddarbu un marku izgatavošanu, Polijas Republika nav izpildījusi Direktīvas 2014/24/ES 1. panta 1.–3. punktā, kā arī 15. panta 2. un 3. punktā saistībā ar LESD 346. panta 1. punkta a) apakšpunktu paredzētos pienākumus;
               
            
                  —
               
               
                  piespriest Polijas Republikai atlīdzināt tiesāšanās izdevumus.
               
            
         Prasījumi un galvenie argumenti
      
      Transponējot Direktīvu 2014/24, Polija izslēdza no šajā direktīvā noteikto procedūru piemērošanas jomas veselu rindu dokumentu, iespieddarbu un marku izgatavošanu. Polijas ieviestie izņēmumi attiecas uz publiskiem dokumentiem (tādiem kā, piemēram, personu apliecinošs dokuments, pases dokumenti un darba uzskaites grāmatiņa), akcīzes markām, legalizācijas zīmēm un kontroles uzlīmēm, vēlēšanu zīmēm un hologrāfiskām markām, kas tiek uzliktas uz apliecinājumiem par balsošanas tiesībām, kā arī mikroprocesoru sistēmu ar programmatūru publisko dokumentu pārvaldīšanai, dokumentu lietošanai nepieciešamām IT sistēmām un datu bāzēm. Komisija uzskata, ka šo izņēmumu ieviešana ir Direktīvas 2014/24 pārkāpums, jo tās piemērošanas joma tikusi ierobežota pretēji Direktīvas 2014/24, kā arī LESD 346. panta normām. Komisija atsaucas uz Tiesas spriedumu lietā C-187/16 Komisija/Austrija kā uz būtiskāko judikatūru šajā jomā.
      Pirmstiesas procedūrā Polija atsaucās uz mērķi aizsargāt iestāžu dokumentu drošību. Piekrītot, ka pastāv vajadzība nodrošināt šādu dokumentu drošību un autentiskumu, Komisija uzskata, ka Polija nav pierādījusi, ka nepieciešamā aizsardzība, tostarp pret viltošanu, kā arī saistībā ar tiesību normām par personas datu aizsardzību, nevar tikt īstenota Direktīvā 2014/24 paredzētās publisko līgumu slēgšanas tiesību piešķiršanas procedūras ietvaros.
      
         (1)  OV 2014, L 94, 65. lpp.